钦定古今图书集成/明伦汇编/交谊典/第093卷 > 性理会通 > 《偶见吟》宋·邵雍
## 钦定古今图书集成/明伦汇编/交谊典/第093卷 > 性理会通 > 《偶见吟》宋·邵雍

富贵多傲人，人情有时移。道德不傲人，人情久益归。
道德有常理，富贵无定期。蒿莱霜至萎，松柏雪更滋。

《左传文公九年》冬，楚子越椒来聘，执币傲。叔仲惠伯
曰：“是必灭若敖氏之宗，傲其先君，神弗福也。”

成公十四年，卫侯飨苦成叔，甯惠子相，苦成叔傲。甯
子曰：“苦成家其亡乎？古之为享食也，以观威仪，省祸
福也。故《诗》曰：‘兕觥其觩，旨酒思柔，彼交匪傲，万福来
求’。今夫子傲，取祸之道也。”

《韩诗外传》：田子方之魏，魏太子从车百乘而迎之郊，
太子再拜谒田子方，田子方不下车，太子不说，曰：“敢
问何如则可以骄人矣？”田子方曰：“吾闻以天下骄人
而亡者有矣。由此观之，则贫贱可以骄人矣。夫志不
得则授履而适秦楚耳，安往而不得贫贱乎？”于是太
子再拜而后退，田子方遂不下车。

《汉书甯成传》：“成，穰人也。以郎谒者事景帝，好气，为小
吏，必陵其长吏，稍迁至济南都尉，而郅都为守。始前
数都尉皆步入府，因吏谒守如县令。其畏郅都如此。
及成往，直陵都出其上。都素闻其声，于是善遇，与结
驩。”

《周阳繇传》：“繇为守，视都尉如令。为都尉，必陵太守，夺
之治。”

《世说补》：“十月朝，黄祖在艨冲舟上会，设黍臛，祢衡年
少在坐。黍臛至，衡先自饱食，都不顾众宾，唯举博以
弄戏。”

《蜀志简雍传》：“雍字宪和，涿郡人也。少与先主有旧，性
简傲跌荡，在先主座席，犹箕踞倾倚，威仪不肃。自从
适诸葛亮已下，则独擅一榻，项枕卧语，无所为屈
彭。”传。字永年，广汉人。身长八尺，容貌甚伟，姿性
骄傲，多所轻忽，唯敬同郡秦子敕，荐之于太守
《刘巴传》：巴字子初，先主辟为左将军西曹掾。张飞尝
就巴宿，巴不与语，飞遂忿恚。诸葛亮谓巴曰：“‘张飞虽
实武人，敬慕足下。主公今方收合文武，以定大事，足
下虽天质高亮，宜少降意也’。巴曰：‘大丈夫处世，当交
四海英雄，可与兵子共语乎’？”备闻之，怒曰：“孤欲定天
下，而子初专乱之。其欲还北，假道于此，岂欲成孤事
邪？”备又曰：“子初才智绝人，如孤可任用之；非孤者，难
独任也。”亮亦曰：“运筹策于帏幄之中，吾不如子初远
矣。若提枹鼓会军门，使百姓喜勇，当与人议之耳。”
《杨戏传》戏为射声校尉，随大将军姜维出军。戏素心
不“服，维酒后言笑，每有傲弄之辞。维外宽内忌，意不
能堪。军还，有司承旨奏戏免为庶人。戏性虽简惰省
略，未尝以甘言加人，过情接物，书符指事，希有盈纸。”
《邓芝传》：“芝为大将军二十馀年，性刚简，不饰意气，不
得士类之和，于时人少所敬贵，唯器异姜维云。”
《张嶷传》：“嶷为荡寇将军，慷慨壮烈，士人咸多”贵之。然
放荡少礼，人亦以此讥焉。

《魏略丁谧传》：“谧少不肯交游，但博观书传，为人沈毅，
颇有才略。太和中，尝住邺，借人空屋居其中，而诸王
亦欲借之，不知谧已得，直开门入，谧望见王，交脚卧
而不起，而呼其奴客曰：‘此何等人’？促呵使去。王怒其
无礼，还具上言。明帝收谧系邺狱，以其功臣子”，原出
《晋书阮籍传》。“籍仕魏，为步兵校尉，能为青白眼，见礼”
俗之士，以“白眼”对之。及嵇喜来吊，籍作《白眼》，喜不怿
而退。喜弟康闻之，乃赍酒挟琴造焉，籍大悦，乃见青
眼。繇是礼法之士，疾之若仇，而帝每保护之。

《孙楚传》：“楚字子荆，太原中都人。才藻卓绝，爽迈不群，
多所陵傲，缺乡曲之誉。年四十馀，始参镇东军事。”
《世说》：补孙子荆为石苞骠骑参军，既负其才气，又侮
易苞，初至不拜，但长揖，直语苞曰：“天子命我参卿军
事。”

《晋书何遵传》：“遵子绥，字伯蔚，位至侍中尚书，自以继
世名贵，性既轻物，翰札简傲。城阳王尼见绥书疏，谓
人曰：‘伯蔚居乱而矜豪乃尔，岂其免乎’？”

《世说补》：石季伦尝与长水校尉孙舒酣宴，孙慢傲过
度，季伦欲表免之。裴叔则闻而谓之曰：“季舒酒狂，四
海所知，足下饮人狂药，责人正礼，不亦乖乎？”

《晋书王导传》：“导子恬，字敬豫，性傲诞，不拘礼法。谢万
尝造恬，既坐少顷，恬便入内，万以为必厚待己，殊有
喜色。恬久之乃沐头散发而出，据胡床于庭中晒发，
神气傲迈，竟无宾主之意，万怅然而还。”

《世说新语》：王丞相轻蔡公曰：“我与安期千里共游洛
水边，何处闻有蔡充儿？”

《晋书周𫖮传》：“𫖮性宽裕，王导甚重之，尝枕膝而指其腹曰：‘卿此中何所有也’？答曰：‘此中空洞无物，然足容
卿辈数百人’。导亦不以为忤。又于导座傲然啸咏，导
云：‘卿欲希嵇、阮邪’？𫖮曰：‘何敢近舍明公，远希嵇阮’？”
《庾峻传》：“峻子敳参东海王越太傅军事，转军谘祭酒。
王衍不与敳交，敳卿之不置。衍曰：‘君不得为尔’。敳曰：
‘卿自君我，我自卿卿，我自用我家法，卿自用卿家法’。”
衍甚奇之。

《世说新语》：王子敬兄弟见郗公，蹑履问讯，甚修外生
礼。及嘉宾死，皆著高屐，仪容轻慢，命坐皆云：有事不
暇坐。既去，郗公慨然曰：“使嘉宾不死，鼠辈敢尔！”
《晋书王戎传》：“弟澄为荆州刺史。澄将之镇，送者倾朝。
澄见树上鹊巢，便脱衣上树，探鷇而弄之，神气萧然，
傍若无人。刘琨谓澄曰：‘卿形虽散朗，而内实动侠，以
此处世，难得其死’。”澄默然不答。

《谢安传》：安兄谢奕与桓温善，温辟为安西司马，犹推
布衣，好在温座，岸帻啸咏，无异常日。桓温曰：“我方外
司马。”

安弟万为抚军从事中郎。太原王述，万之妻父也，为
扬州刺史。万尝衣白纶巾，乘平肩舆，竟至厅事前，谓
述曰：“人言君侯痴，君侯信自痴。”述曰：“非无此论，但晚
合耳。”

《南齐书张欣泰传》：欣泰领羽林监，通涉雅俗，交结多
是名素下直辄游园池，著鹿皮冠，衲衣锡杖，挟素琴。
有以启世祖者，世祖曰：“将家儿何敢作此举止！”
《世说新语》：苻宏叛来归国，谢太傅每加接引。宏自以
有才，多好上人，坐上无折之者。适王子猷来，太傅使
共语，子猷直熟视良久，回语太傅云：“‘亦复竟不异人’。
宏大”惭而退。

王子猷作桓温车骑参军，桓谓王曰：“卿在府久，当相
料理。”王初不答，直高视手扳拄颊云：“西山朝来致有
爽气。”

《晋书王羲之传》：“‘羲之子徽之，字子猷，性卓荦不羁，为
大司马桓温参军，蓬首散带，不综府事。又为车骑桓
冲骑兵参军。冲问：‘卿署何曹’？对曰：‘似是马曹’。又问：管
几马’？曰：‘不知马，何由知数’？又问：马比死多少？曰：‘未知
生，焉知死’。尝从冲行，值暴雨，徽之因下马排入车中，
谓曰：‘公岂得独擅一车’？”

王羲之子献之为秘书丞尚新安公主常经吴郡闻
顾辟疆有名园先不相识乘平肩舆径入时辟疆方
集宾友而献之游历既毕傍。若无人辟疆勃然数之
曰：“傲主人非礼也。以贵骄士非道也。失是二者不足
齿之伧耳”便驱出门献之傲如也。不以屑意。

《谢安传》：“安子琰，字瑗度，弱冠以贞干称。美风姿，与从
兄护军淡虽比居，不往来宗中子弟，惟与才令者数
人相接。后至会稽内史。”

《宋书张敷传》：“敷为秘书郎，尝在省直。中书令傅亮贵
宿权要，闻其好学，过候之。敷卧不即起，亮怪而去。后
迁正员郎。中书舍人狄当、周赳并管要务，以敷同省
名家，欲诣之。赳曰：‘彼若不相容，便不如不往。讵可轻
往邪’？当曰：‘吾等并已员外郎矣，尚忧不得共坐’。敷先
设二床，去壁三四尺，二客就席，酬接甚欢。既而呼左”
右曰：“移我远客。”赳等失色而去。其自摽遇如此。
《文路淑媛传》：太后弟子抚军参军琼之宅与太常玉
僧达并门，尝盛车服卫从造僧达，僧达不为之礼。琼
之以诉太后，太后怒告上曰：“我尚在而人皆陵我家，
死后乞食矣。”欲罪僧达。上曰：“琼之年少，自不宜轻造
诣王僧达，贵公子岂可以此事加罪？”

《阮佃夫传》：佃夫封建城侯，朝士贵贱，莫不自结，而矜
傲无所降意。人其室者，唯吴兴沈勃、吴郡张澹而已。
《南史谢灵运传》：灵运在会稽，太守孟𫖮事佛精恳，而
为灵运所轻，尝谓𫖮曰：“得道应须慧业，丈人生天当
在灵运前，成佛必在灵运后。”𫖮深恨此言，又与王弘
之诸人出千秋亭饮酒，倮身大呼，𫖮深不堪，遣信相
闻。灵运大怒曰：“身自大呼，何关痴人事？”

《刘穆之传》：“穆之子式之，祥字显征，式之孙也。少好文
学，性韵刚疏，轻言肆行，不避高下。齐建元中，为正员
郎。司徒褚彦回入朝，以腰扇障日，祥从侧过曰：‘作如
此举止，羞面见人，扇障何益’？彦回曰：‘寒士不逊’。祥曰：
不能杀袁刘，安得免寒士。又于朝士多所贬。忽王奂
为尚书仆射，祥与奂子融同载行至中堂，见路人驱”
驴，祥曰：“驴，汝好为之。如汝人才，皆已令仆。”

《王元谟传》：“元谟子瞻，字明远，一字叔鸾。负气傲俗，好
贬裁人物。仕宋为王府参军，尝诣刘彦节，直登榻曰：
‘君侯是公孙，仆是公子。引满促膝，唯余二人。彦节外
迹虽酬之，意甚不悦。齐豫章王嶷，少时，早与瞻友，瞻
常候嶷高论。齐武帝时，在大床寝，瞻谓嶷曰：‘帐中人
物，亦复随人寝兴’。嶷言次，忽问王景文：‘兄揩贤愚何
如殷道矜’’？”瞻曰：“卿遂复言他人兄邪？”武帝笑称：“嶷小
名多王汝兄愚，那得忽来王参军此句？”瞻曰：“直恐如
卿来谈。”武帝衔之，未尝形色。

《南齐书丘灵鞠传》：灵鞠好饮酒，臧否人物。在沈渊座见王俭诗，渊曰：“王令文章大进。”灵鞠曰：“何如我未进
时？”此言达俭。灵鞠，宋世文名甚远盛，入齐颇减蓬发
弛纵无形仪，不治家业。王俭谓人曰：“丘君仕宦不进，
才亦退矣。”

《南史谢裕传》：裕从孙朓，累迁尚书吏部郎。东昏失德，
江祏欲立江夏王。宝元末，更回惑，与弟祀密谓朓曰：
“江夏年少，脱不堪，不可复行废立。”始安年长入纂，不
乖物望，非以此要富贵，只求安国家尔。遥光又遣亲
人刘讽致意于朓，朓自以受恩明帝，不肯答。少日，遥
光以朓兼知卫尉事。朓惧见引，即以祏等谋告左兴
盛，又说刘暄曰：“始安一旦南面，则刘讽、刘晏居卿今
地，但以卿为反复人尔。”暄阳惊，驰告始安王及江祏。
始安欲出朓为东阳郡，祏固执不与。先是，朓尝轻祏
为人，祏常诣朓，朓因言有一诗，呼左右取，既而便停。
祏问其故，云：“定复不急。”祏以为轻己。后祏及弟祀、刘
沨、刘晏俱候朓，朓谓祏曰：“可谓带二江之双流”以嘲
弄之。祏转不堪，至是构而害之。诏暴其过恶，收付廷
尉。又使御史中丞范岫奏收朓，下狱死。

《张弘策传》：“弘策子缵，为吏部尚书，负其才气，无所与
让。定襄侯祇，无学术，颇有文性，与兄衡山侯恭俱为
皇太子爱赏。时缵从兄谧、聿并不学问，性又凡愚。恭、
祇尝预东宫盛集，大子戏缵曰：‘丈人谧、聿皆何在’？缵
从容曰：‘缵有谧、聿，亦殿下之衡’。定太子色惭。或云：缵
从兄聿及弼愚短。湘东王在坐，问缵曰：‘丈人二从，聿、
弼，艺业何如’？”缵曰：“下官从弟，虽并无多，犹贤殿下之
有衡定。”举坐愕然。初，吴兴吴规颇有才学，邵陵王纶
引为宾客，深相礼遇。及纶作牧郢蕃，规随从江夏。遇
缵出之湘镇，路经郢服，纶饯之南浦。缵见规在坐，意
不能平，忽举杯曰：“吴规此酒庆汝得陪今宴。”规寻起
还。其子翁孺见父不悦，问而知之，翁孺因气终，尔夜
便卒。规恨缵恸儿，愤哭兼至，信次之间又致殒。规妻
深痛夫子，翼日又亡。时人谓“张缵一杯酒，杀吴氏三
人。”其轻傲皆此类也。

《梁书刘季连传》，“季连为平西萧遥欣长史、南郡太守。
时明帝诸子幼弱，内亲则仗遥欣兄弟，外亲则倚后
弟刘暄，内弟江祏。遥欣之镇江陵也，意寄甚隆。而遥
欣至州，多招宾客，厚自封殖，明帝甚恶之。季连族甥
琅琊王会为遥欣谘议参军，美容貌，颇才辩，遥欣遇
之甚厚。会多所傲忽，于公座与遥欣竞侮季连。季连”
憾之，乃密表明帝，称遥欣有异迹，明帝纳焉，乃以遥
欣为雍州刺史。明帝心德季连，四年，以为辅国将军、
益州刺史，令据遥欣上流。

《北史游雅传》：“雅性刚戆，好自矜诞，陵猎人物。高允重
雅文学，而雅轻允才。允性柔宽，不以为恨。”

《魏书崔浩传》：浩与冀州刺史颐、荥阳太守模等，年皆
相次。浩为长，次模，次颐，三人别祖，而模、颐为亲。浩恃
其家世魏、晋公卿，常侮模、颐。模谓人曰：“桃简正可欺
我，何合轻我家周儿也？”浩小名桃简，颐小名周儿，世
祖颇闻之，故诛浩时，二家获免。

《崔挺传》：“挺从弟接，字显宾，容貌魁伟，放迈自高，不拘
常检。为中书博士，乐陵内史。雅为任城王澄所礼待。
及澄为定州刺史，接了无民敬，王忻然容下之。”
《张彝传》：“彝字庆宾，袭祖侯爵。少而豪放，出入殿庭，步
眄高上，无所顾忌。文明太后雅尚恭谨，因会次见其
如此，遂召集百寮督责之，令其修悔，而犹无悛改。彝
爱好”知己。轻忽下流。非其意者。视之蔑尔。虽疹疾家
庭。而志气弥高。

《任城王云传》：云子澄，澄子顺，起家为给事中。时尚书
令高肇权重天下，士人望尘拜伏。顺怀刺诣肇门，门
者以其年少答云：在坐大有贵客，不肯为通。顺叱之
曰：“任城王儿，可是贱也！”及见，直往登床，捧手抗礼，王
公先达，莫不怪慑。而顺辞吐傲然，若无所睹。肇谓众
宾曰：“此儿豪气尚尔，况其父乎？”及出，肇加敬送之。澄
闻之，大怒，杖之数十。

《北史高闾传》：“闾贪褊矜慢，初在中书，好詈辱诸博士。”
《裴延儁传》：“延儁从弟仲规，仲规无子，弟叔义以第二
子伯茂后之。伯茂好饮酒，颇涉疏傲。天平二年，因内
宴，伯茂侮慢殿中尚书章武王景哲。景哲遂申启，称
伯茂弃其本列，与监同行，以梨击案，傍污冠服，禁庭
之内，令人挈衣。诏付所司，后竟无坐。”

《李灵传》：“灵裔孙公绪，公绪弟概，字季节。少好学，然性
倨傲，每对诸兄弟露髻披服，略无少长之礼。”

《隋书崔儦传》：“儦，清河人。世为著姓，每以读书为务，负
恃才地，忽略世人，大署其户曰：‘不读五千卷书者，无
得入此室’。后为员外散骑侍郎。越国公杨素时方贵
幸，重儦门地，为子元纵娶其女为妻，聘礼甚厚。亲迎
之始，公卿满座，素令骑迎儦。儦故弊其衣冠，骑驴而
至，素推令上座。儦有轻素之色，礼甚倨，言又不逊。素”
忿然拂衣而起，竟罢座。后数日，儦方来谢，素待之如
初。

《册府元龟》：“隋庞晃为右卫将军，性刚悍。时广平王雄当途用事，势倾朝廷，晃每陵侮之。尝于军中卧，见雄
不起，雄甚衔之，复与高颎有隙，二人屡谮晃，繇是宿
卫十馀年，官不得进。”

柳述尚高祖女兰陵公主仁寿中判吏部尚书事述
虽职务修理为当时所称然不达大体暴于驭下。又
怙宠骄豪无所降屈杨素时称贵幸朝臣莫不詟惮
述每陵侮之数于帝前面折素短判事有不合素意
或令述改之述辄谓将命者曰：“语仆射道尚书不肯
素繇是衔之。”

崔弘度开皇中纳其妹为秦孝王妃复以其弟弘昇
女为河南王妃仁寿中简较大府卿自以一门二妃
无所降下。

宇文化及，炀帝为太子时，领千牛，其弟士及尚南阳
公主。化及繇此益骄，处公卿间，言辞不逊，多所凌轹。
《隋唐嘉话》：许敬宗性轻傲，见人多忘之。或谓其不聪，
曰：“卿自难记，若遇何、刘、沈、谢，暗中摸索著亦可识。”
《世说补》：杜审言将死，语宋之问武平一曰：“吾在，久压
公等，今且死，固大慰，但恨不见替人。”

《册府元龟》：“王勃为虢州参军，勃恃才傲物，为僚友所
疾。”

《旧唐书张漪传》：“漪为著作郎，恃以立功，每见诸少长，
不以礼接，时议以为不能易荆楚之剽性焉。”

《册府元龟》：“郑仁表，太宗朝宰相肃孙也，为起居郎。仁
表文笔尢称俊拔，然恃才傲物，人士薄之。”

《唐书李白传》：白醉，使高力士脱靴，力士贵，耻之，擿其
诗以激杨贵妃。帝欲官白，妃辄沮止。白自知不为亲
近所容，益骜放不自修，恳求还山，帝赐金放还。白浮
游四方，月夜尝乘舟与崔宗之自采石至金陵，著宫
锦袍坐舟中，旁若无人。初，贺知章见其文，叹曰：“子谪
仙人也。”

《唐国史补》：“吴人顾况，词句清绝，杂之以诙谐，尢多轻
薄。为著作郎，傲毁朝列，贬死江南。”

《世说补》：严武以世旧，待杜甫甚善。甫性褊躁傲诞，尝
醉登武床，瞪视曰：“严挺之乃有此儿。”

《剧谈录》：元和中进士李贺善为歌篇，韩文公深所知
重，于缙绅之间，每加延誉，由此声华籍甚。时元相国
稹年老，以明经擢第，亦攻篇什，常愿交结贺。一日执
贽造门，贺览刺不容，遽令仆者谓曰：“明经擢第，何事
来看李贺？”相国无复致情，惭愤而退。

《旧唐书裴谞传》：“谞字士明，河南洛阳人。天宝间，补河
南府参军，通达简率，不好苛细。”

《令狐峘传》：峘授吉州刺史，齐映廉江西行部，过吉州。
故事，刺史始见观察使，皆戎服趋庭致礼。映虽尝为
宰相，然骤达后进。峘自恃前辈，有以过映，不欲以戎
服谒。入告其妻韦氏，耻抹首趋庭，谓峘曰：“‘卿自视何
如人，白头走小生前。卿如不以此礼见映，虽黜死，我
亦无憾’。峘曰：‘诺’。即以客礼谒之。映虽不言，深以为恨。”
映至州，奏“峘纠前过失，鞫之无状，不宜按郡临人。”贬
衢州别驾。

《册府元龟》：王仲舒为中书舍人。初，仲舒与杨凭、穆质、
许孟容、李鄘为友，故时人称“杨、穆、许、李之友。”仲舒后
进，性尚简傲，不能接下，以此人多怨之者。

《旧唐书崔元翰传》：“元翰为礼部员外郎，知制诰。诏令
温雅，合于典谟。然性太刚褊简傲，不能取容于时。”
《北梦琐言》：“唐咸通中，举子侯泳，有声采，亦士流也，而
阙于恭慎。豆卢琢之相守仆射，乘闲诣僧院，放仆乘
他适，而于僧宇独坐，皤然一叟也。泳自外入门，殊不
顾揖，傲岸据榻，谓叟曰：‘大参长史乎’？叟曰：‘非也’。又问
曰：‘令录乎’？”亦曰：“非也。”“远州刺史乎？”亦曰：“稍高。”又曰：“少
卿监乎？”答云：“更向上。”侯生矍然不安处，疑是丞郎，匆
遽而出。至门，见仆御肩舆旋至，方知是卢公也。归去
后，自咎悚惕，贡一长笺，首过，赖先曾有卷。及门，揆路
通入，泳乃自陈乖疏，公亦逊谢，恕其不相识也。留而
命酒，凡劝十盂，乃小惩也。仍云：“虽不奉讶，然凡事更
宜在意。”侯生仍惭灼无以自容。

皮日休为湖南军倅，甚傲诞，自号“间气布衣”庄布以
长书责之。

罗给事隐频不得意，未免怨望，竟为贵子弟所排，契
阔东归。黄寇事平，朝贤议欲召之，韦贻范沮之曰：“某
曾与之同舟而载，虽未有识，舟人告闻此有朝官。”罗
曰：“是何朝官？我脚夹笔可以敌得数辈，必若登科通
籍，吾徒为秕糠也。”由是不果召。

《白獭髓》：环卫官赵逢知泰州，蔡辟作教官，每过厅，一
揖而已。众官问辟教授何故待使长之薄，辟云：“西班
不足道。”逢闻之，置之不问。若彼此小人，万一对众官
问辟开基太祖，是东班，是西班，辟有何说？儒生斗筲
之量，傲而自满。辟自小职事，叨冒入台，专务以势力
巧举，削婺州太守，应命不前，以私害公而上疏。后出
台，除太常少卿，点检不曾作《邑清台扫》，出首言傲长
官之一端也。

《册府元龟》。后唐陈又为知制诰，微有才术，常自恃其能，为恒山判官。人有造者，垂帷深处，罕见其面。及居
西掖，而姿态愈倨，位竟不至公卿，盖器度促狭也。
《清波杂志》：“陶尚书谷奉使江南，恃才陵忽，议论间殆
应接不暇。有善谋者，选籍中艳丽，诈为驿卒孀女，布
裙荆钗，日拥篲于庭。谷一见喜之，而与之狎，赠以长
短”句。一日，国主开宴，立妓于前，歌所赠“邮亭一夜眠”
之词。谷大惭沮，满引致醉，顿失前日简倨之容。
《宋史高怀德传》：怀德性简率，不拘小节，善音律，自为
新声，度曲极精妙。好射猎，尝三五日露宿野次，获狐
兔累百，或对客不揖而起。

《符彦卿传》：“彦卿子昭寿，咸平初迁凤州团练使、益州
钤辖。昭寿以贵家子日事游宴，简倨自恣，常纱帽素
氅衣，偃息后圃，不理戎务，有所裁决，令家人传达。”
《潘慎修传》：“修仕李景为水部郎中，兼起居舍人，归朝，
累擢右谏议大夫、翰林侍读学士。慎修风度酝藉，博
涉文史，多读道书，善清谈。先是江南旧臣多言李煜
暗”懦，事多过实，真宗一日以问慎修，对曰：“煜或懵理
若此，何以享国十馀年？”他日，对宰相语及之，且言慎
修温雅不忘本，得臣子之操，深嘉奖之。当时士大夫
与之游者，咸推其素尚。然颇恃前辈，待后进倨慢，人
以此少之。

《梦溪笔谈》：贾魏公为相日，有方士姓许，对人未尝称
名，无贵贱皆称我，时人谓之“许我。”言谈颇有可采，然
傲诞，视公卿蔑如也。公欲见，使人邀召数四，卒不至。
又使门人苦邀致之，许骑驴径欲造丞相厅事，门吏
止之，不可，吏曰：“‘此丞相厅门，虽丞郎亦须下’。许曰：‘我
无所求于丞相，丞相召我来，若如此，但须我去耳’。”不
下驴而去。门吏急追之，不还，以白丞相，魏公又使人
谢而召之，终不至。公叹曰：“许市井人耳，惟其无所求
于人，尚不可以势屈，况其以道义自任者乎？”

《绿雪亭杂言》：杨大年弱冠与周翰、朱昂同在禁掖，时
二公皤然老矣，大年每论事则侮之曰：“二老翁以为
何如？”翰不能堪，正色谓曰：“君莫欺侮我，老老亦终留
与君。”昂曰：“莫留与他，免得后人又欺侮他。”厥后大年
不及五旬而终，求为老翁亦不可得。此事可以为少
年英俊侮老慢贤之戒。

《谈苑》：吕文穆薄游一县，胡旦随父宰邑，客有誉，吕举
其诗云：“挑尽寒灯梦不成。”胡笑曰：“乃是一渴睡汉耳。”
吕明年中甲，寄声胡曰：“渴睡汉状元及第矣。”胡答曰：
“待我明年第二人及第，输君一筹。”次榜果中首选。
《宋史冯京传》：京为翰林学士，知开封府，数月不诣丞
相府，韩琦语富弼，以京为傲。弼使往见琦，京曰：“公为
宰相，从官不妄造请，乃所以为公重，非傲也。”

《掌禹锡传》：“禹锡常乘驽马，衣冠污垢，言语举止多可
笑，僚属或慢侮之，过闾巷，人指以为戏云。”

《世说补》：曾子固为中书舍人，尝白事都堂，时章子厚
为门下侍郎，谓之曰：“‘向见舍人《贺明堂礼成表》，天下
奇作’。子固一无辞让，但复问曰：‘比班固典引何如’？”
《宋史沈遘传》：遘弟辽，幼挺拔不群，长而好学尚友，傲
睨一世。读《左氏》、班固书，小摹仿之，辄近似，迺鉏植纵
舍，自成一家。趣操高爽，飘飘然有物外意，绝不喜进
取。用兄任监寿州酒税。吴充使三司，荐监内藏库。熙
宁初，分审官建西院，以为主簿。王安石当国，更张法
令，辽与之议论寖咈意，坐与其长不相能，罢去。久之，
以太常寺奉礼郎监杭州军资库。转运使使摄华亭
县。他使者适有夙憾，思中以文法因县民忿争相牵
告，辞语连及，遂文致其罪。下狱引服，夺官，流永州。遭
父忧，不得释，更赦，始徙池州。留连江湖间累年，益偃
蹇傲世，然竟不复起。

《王素传》：“素子巩，有隽才，长于诗，与苏轼游。轼得罪，巩
亦窜宾州。数岁得还，豪气不少挫。后历宗正丞，以跌
荡傲世，每除官，辄为言者所议，故终不显。”

《续诗话》：熙宁初，魏公罢相，留守北京，新进多陵慢之，
魏公郁郁不得志，尝为诗云：“花去晓丛蜂蝶乱，雨匀
春圃桔槔闲。”时人称其微婉。

《可谈》：章惇性豪恣，忽略士大夫。绍圣间作相，翰林学
士承旨蔡京谒惇，惇道衣见之，蔡上言状，乃立宰相
见从官法王安礼尚气不下人，绍圣初，起帅太原，过
阙许见。时枢府虚位，安礼锐意，士亦属望。将至京师，
答诸公远迎书，自两制而下皆榻角一匾封，语傲礼
简。或于上前言其素行。既对，促赴新任，怏怏数月而
死。

《挥麈馀话》：马子约纯负才自任，好面折人，人敬长之。
建炎中，吕元直作相，子约求郡，元直拒之，徐云：“有英
州见阙，公可往否？”子约曰：“领钧旨，待先去为相公，盖
一宅子奉候。”

《宋史陆游传》：“范成大帅蜀，游为参议官，以文字交，不
拘礼法，人讥其颓放，因自号放翁。”

《谐史》。余每见世情炎凉，释道尢甚。幼时尝侍亲游，一
二寺观，多有此态。归而相语，未尝不慨然也。近阅张

珊降阶接之甚恭。丘不能平，伺子弟退，乃问珊曰：“和
尚接浚甚傲，而接州将子弟乃尔恭邪？”珊曰：“接是不
接，不接是接。”浚勃然起，杖珊数下曰：“和尚莫怪，打是
不打，不打是打。奇哉！”殊快人意。

《金史宇文虚中传》：“虚中恃才轻肆，好讥讪，凡见女直
人辄以矿卤目之，贵人达官往往积不能平。虚中尝
撰宫殿榜署，本皆嘉美之名恶虚中者，擿其字以为
谤讪，朝廷由是媒孽以成其罪。”

《元史姚燧传》：“燧颇恃才，轻视赵孟𫖯、元明善辈，故君
子以是少之。”

《明宝训》：洪武二十一年三月乙亥朔，太祖与侍臣观
史，因论田子方贫贱骄人之说。太祖曰：“富贵者固不
可骄人，贫贱者又岂可骄人。夫骄，凶德也。富贵而骄
人，则不足以得天下之士；贫贱而骄人，适足以取辱
于己。要之君子当以恭敬为本。子方之言，抑扬太过，
盖有所激而言。”侍臣对曰：“诚如圣谕。”

《嵩阳杂识》：何大复傲视一世。在京师日，每有燕席，尝
闭目坐，不与人交一言。有一日，命隶人携圊桶至会
所，手挟一册坐圊桶上，傲然不屑，客散徐起去。
《列朝诗集》：桑悦字民怿，读书一过，辄焚弃之。敢为大
言，铨次古人，以孟轲自况。问翰林文学，曰：“虚无人举
天下亦惟悦。”除泰和训导，既之官提学，掾至，使吏往
召之，曰：“连宵旦雨淫，传舍圮守妻子不暇，何得候掾？”
掾坐久，益两吏促之。民怿怒曰：“始吾谓天下未有无
耳者，掾是也。与若期，三日后来，复则不来矣。”三日后
诣掾，长揖就列，掾厉声诃之。民怿前曰：“昔汲长孺不
拜大将军，至今两贤之。明公奈何以面皮相恐，薄待
寥廓之士邪？”因解绶请去，掾不得已下阶留之。御史
闻悦名，召令说《诗》，请坐讲。讲未竟，即跣足爬垢，御史
不能耐，乃罢讲。迁长沙通判，调柳州。

王廷陈字稚钦。嗜酒，纵倡乐，益自放废。达官贵人相
慕好，请谒者延见之，多蓬发跣足，不具宾主礼。时衣
红纻窄衫，骑牛跨马，啸歌田野间。

李先芳字伯承，除尚宝司丞，自负才名，多所傲睨。两
御史出按部，故事当从尚宝授印。两御史自尊，顾视
从吏。伯承诧之曰：“尚玺郎当受印绣衣，安所得黑衣
邪？”两御史大惭。及为外吏奴视僚属，不具宾主，竟用
是败。

《明外史张居正传》：徐阶既去，李春芳代居正，狎视之。
亡何，赵贞吉入位，居正下负才，且长，呼居正为“张子。”
语朝事，辄曰：“非少年所知。”居正内恨，故所善李芳掌
司礼。居正与谋，召用高拱，俾领吏部，以扼贞吉，而夺
春芳政。

《江南通志》：冯复京字嗣宗，常熟人。少业诗，著《六家诗
名物考》。尝论通纪详而野，吾学裁而疏，弇山炫博妄
而谬，宪章典则，可以无讥。作编年书，驳正得失，曰《史
略》。长子舒字己苍，长于诗古文。次子班字定远。博学
工诗，精书法。为人落拓自喜，被酒无聊，辄就座中恸
哭。人怪之，目为二痴班，遂以自号。所著有《钝吟集》《游
仙诗》。

俞琬纶，字君宣，吴县人。万历癸丑进士，任西安令，风
流文采，掩映一时，但放诞不能居官。台宪劾之云：“聊
有晋人风味，绝无汉官威仪。”琬纶笑曰：“云绝无”可称
知己；云“聊有”，不无遗憾。

《书经周书周官》：“位不期骄，禄不期侈。”〈传〉“《贵不与骄》期”，
而骄自至。

《礼记·曲礼》：“凡视上于面则傲。”

《乐记》：“外貌斯须不庄不敬，而易慢之心入之矣。
乐极和，礼极顺。内和而外顺，则望其容貌而民不生
易慢焉。”

《山海经北山经》：“县雍之山，晋水出焉。其中多𫚖鱼，其
状如儵而赤鳞，其音如叱，食之不骄。”

《韩非子八说篇》：“离世遁上，谓之高傲。”

《潜夫论德化》篇：“所谓恭者，内不敢傲于室家，外不敢
慢于士大夫。见贱如贵，视少如长。其礼先入，其言后
出，恩意无不答，礼敬无不报，睹贤不居其上，与人推
让。”

鼠璞。唐人言“李白不能屈身，以腰间有傲骨。”予观世
俗如脂如韦之人，亦本气质之自然。《诗》曰：“籧篨，口柔
也；不能俯戚施，面柔也；不能仰夸毗”，体柔也。卑屈以
柔顺，人天苟赋以此质，望其刚毅自立，可乎世范慢心之人，自不如人，而好轻薄人。见敌己以下
之人，及有求于我者，人前既不加礼，背后又窃讥笑，
若能回省其身，则愧汗浃背矣。

《真西山集》问“‘骄吝’。程子曰：‘骄，气盈；吝，气歉’。文公曰：‘骄
者，吝之枝叶；吝者，骄之根本。未有骄而不吝，未有吝
而不骄’。”此一章更当熟思，盈与歉各是一病。文公乃
以为二者相因而生，又谓骄生于吝，何也？盖吝者气
不足也，惟其无浩然之气，所以鄙陋局促，容受不得。
内而德善，未有少进，便自以为有馀；外而势位，稍或
高人，便有陵忽之意，俗谚所谓“器小易盈”，正谓此也。
惟其小而吝，是以易骄盈。使其有江河之量，无不容
受，则虽德至于圣贤而不以为足，位至于王公而不
以为可矜。《前章》所谓弘毅，弘则规模广大而不吝矣，
不吝则不骄矣，正当参玩也。

《续问奇类林》：王子猷居山阴，夜大雪，觉起彷徨，咏左
思《招隐》诗，忽忆戴安道即夜刺舟往剡就之，经宿方
至，造门而返。人问故，王曰：“吾本乘兴而行，兴尽而返，
何必见戴？”又尝过吴中，见一士大夫家有竹，主人知
己，扫设相待。王肩舆径造竹下，讽笑良久，直出，主人
大不堪，便令闭门留赏。白眼如此，亦太傲世无礼矣。
此为狂徒俑端。

《读书镜》：萧颍士恃才傲物，尝携壶逐胜，憩于逆旅，风
雨暴至，有紫衣翁领二童子避雨于此，颍士颇侮之。
雨止，老人上马呵殿而去，颍士始知为吏部侍郎王
丘也。明日造门谢罪，引至庑下，坐而责之。复曰：“子负
名傲忽，其止于一第乎？”果终于扬州工曹，此前辈不
可轻也。张嘉正始为中书舍人，崔湜轻之，后与议事，
正出其上，湜惊曰：“此终君座矣。”后年为中书令，此后
辈不可轻也。吕文穆公未第时，薄游一县，胡旦方随
其父宰是邑，遇吕甚薄。客有誉吕曰：“吕君工于诗，宜
少加礼。”胡问诗之警句，客举一篇，其卒章云：“挑尽寒
灯梦不成。”胡笑曰：“乃是一渴睡汉尔。”吕闻之，甚恨而
去。明年首中甲科，使人寄语胡曰：“渴睡，汉状元及第
矣。”胡答曰：“待我明年，二人及第，输君一筹。”既而次榜
亦首选，两人相见俱甚赧，此同辈不可轻也。